**Aktuális**

Dr. Farkas Ildikó

**Iskolai felvételi, beiratkozási tudnivalók**

**Aktuális feladat**

*Az általános iskolai felvételi, beiratkozási időszak közeledtével érdemes tisztában lenni a vonatkozó, fontosabb jogi előírásokkal!*

**A tanulói jogviszony keletkezése**

*A nemzeti köznevelésről szóló 2011. évi CXC. törvény* (a továbbiakban: köznevelésről szóló törvény) 50. § (1) bekezdése alapján a tanuló – beleértve az egyéni munkarend keretében tanulót is – az iskolával tanulói jogviszonyban áll. A tanulói jogviszony az iskola és a tanuló közötti – jogilag szabályozott – kapcsolat, amely akkor jön létre, ha a tanuló jelentkezését az iskola elfogadja.

**Felvétel, átvétel**

A tanulói jogviszony *felvétel* vagy *átvétel* útján keletkezhet. A felvételhez, az átvételhez *a tanuló* iskolába történő *jelentkezése szükséges.* Amennyiben a jelentkező még nem áll kapcsolatban egyetlen iskolával sem, vagy az általános iskolai tanuló iskolatípust vált, a tanulói jogviszony felvétel útján keletkezik. Ha diák a tanulói jogviszony fennállása alatt egy másik iskolával létesít tanulói jogviszonyt, akkor a tanulói jogviszony átvétellel jön létre. Ebben az esetben az átadó iskolával megszűnik a diák tanulói jogviszonya.

*Igazgatói mérlegelési jog – korlátokkal*

A jelentkezést az iskola igazgatója jogosult elbírálni. A döntésnél mérlegelési jog illeti meg az igazgatót, kivéve, ha az adott intézmény látja el *a kötelező felvételt biztosító iskola* feladatait. Ez az intézmény ugyanis a tankötelezettség teljesítése érdekében nem állíthat akadályt a tanulók elé, *mindenképpen fel kell vennie a körzetébe tartozó jelentkezőt.*

Csak korlátozottan érvényesülhet az iskola igazgatójának felvétellel, átvétellel kapcsolatos mérlegelési joga abban az esetben is, amikor az iskola részt vesz a sajátos nevelési igényű tanulók fogadásában. Ebben az esetben a tanulói felvételre

– az illetékes szakértői bizottság szakértői véleménye vagy

– a tankerületi központ határozata alapján

kerülhet sor.

A nemzetiséghez tartozó tanulók anyanyelvi oktatásához való jogának érvényesülését biztosítja az a – mérlegelési jogot korlátozó – rendelkezés is, amely szerint a nemzetiséghez tartozó jelentkezőt – ha a felvételi követelményeknek megfelel – a nemzetiség nyelvén vagy a nemzetiség nyelvén és magyarul tanító iskolába, tagozatra, osztályba, csoportba fel vagy át kell venni, azaz a követelményeknek megfelelő jelentkező felvételi vagy átvételi kérelmét elutasítani nem lehet.

*A felvételi vizsga tilalma*

A köznevelésről szóló *törvény* általános iskola esetében *tiltja a felvételi vizsga szervezését.* Kiemeljük, hogy a tilalom nemcsak a kötelező felvételt biztosító iskolákra, hanem valamennyi általános iskolára vonatkozik! *A nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI-rendelet* (a továbbiakban: miniszteri rendelet) 22. § (5) bekezdése szerint a felvételi eljárásban felvételi vizsgának számít – a szervezés formájától és elnevezésétől függetlenül – a jelentkező minden olyan

– beszámoltatása,

– megmérettetése,

– mérése,

– értékelése,

amelynek célja a tárgyi tudás, a tudásszint, készség megismerése.

Ez azt jelenti, hogy az általános iskolában a felvételi vizsga szempontjából nem a jelentkezők beszámoltatásának, mérésének a formája és az elnevezése a döntő, hanem az, hogy mit vizsgál az iskola. Ebből adódóan nem minősül felvételi vizsgának, így a felvételi eljárásban jogszerűen alkalmazható minden olyan mérés, amely alapján az általános iskola a jelentkező képességeiről, fizikai vagy más tulajdonságairól kíván meggyőződni. A köznevelésről szóló törvény 50. (5) bekezdése ezért teszi lehetővé, hogy sport és művészeti, emelt szintű oktatás esetében az iskola pedagógiai programja szerinti alkalmassági vizsga szervezhető általános iskolában is.

Amíg a felvételi vizsga a jelentkező tárgyi tudásáról, már elsajátított ismereteiről ad képet, addig a képesség, fizikai vagy más alkalmasság mérése azt mutatja meg, hogy a jelentkező a jövőben – kellő szorgalom esetén – meg tud-e felelni az adott iskola követelményeinek. Felhívjuk a figyelmet arra, hogy a felmérés során nem vizsgálható a jelentkező

– családi állapota,

– társadalmi származása,

– vagyoni helyzete,

– politikai vagy más véleménye,

azaz nem lehet válogatási elv semmiféle olyan elem, amely *az egyenlő bánásmódról és az esélyegyenlőség előmozdításáról szóló 2003. évi CXXV. törvény* előírásaiba ütközik.

A jogszabály ugyanis kimondja, hogy az egyenlő bánásmód követelményét – az oktatással összefüggésben – érvényesíteni kell különösen

– az oktatásba történő bekapcsolódás feltételeinek meghatározása,

– a felvételi kérelmek elbírálása,

– az oktatás követelményeinek megállapítása és

– a követelménytámasztás, valamint

– a teljesítmények értékelése során.

*A szabad iskolaválasztás*

A köznevelésről szóló törvény 72. § (2) bekezdése alapján *a szülőt megilleti az iskola szabad megválasztásának joga.* Amennyiben a gyermek tizennegyedik életévét betöltötte, és nem cselekvőképtelen, a szülő ezt a jogát vele közösen gyakorolhatja. *Fontos* kiemelni, hogy az intézményválasztás szabadsága nem azt jelenti, hogy a szülő által választott, bármely iskola köteles felvenni a gyermeket, hanem azt, hogy nem tiltható meg az iskolai jelentkezés benyújtása, függetlenül attól, hogy az iskolát a szülő milyen okból és milyen indokkal választotta. A benyújtott jelentkezést az intézmény vezetője érdemben köteles elbírálni, és írásban közölnie kell a döntését. Az intézmény által hozott döntés ellen a szülő jogorvoslati lehetőséggel élhet. Az intézményválasztás szabadsága tehát nem jelenti azt, hogy a szülő kérelmét feltétlenül teljesíteni kell. Jogszerűtlen azonban minden olyan intézkedés, amelyik kizárja vagy korlátozza a szülő intézményválasztási szabadságát, az iskolába történő szabad jelentkezés jogát.

Az iskolaválasztás szabadsága alapján a szülő kétféle iskolát választhat gyermekének:

– a kötelező felvételt biztosító általános iskolát vagy

– egy általa szabadon választott általános iskolát.

*A tanulói jogviszony keletkezése kötelező felvétel keretében*

Az *Alaptörvény*ben rögzített tankötelezettség teljesítését garantálja a köznevelésről szóló törvényben szabályozott, *kötelező felvételt biztosító iskola* intézménye. A köznevelésről szóló törvény 50. § (6) bekezdése szerint az általános iskola köteles felvenni, átvenni azt a tanköteles tanulót, aki életvitelszerűen az általános iskola körzetében lakik (kötelező felvételt biztosító iskola). A meghatározásból következően jelenleg csak az általános iskola minősül kötelező felvételt biztosító iskolának.

A törvényi megfogalmazásból adódóan az általános iskolai kötelező felvétel két együttes feltétele, hogy

– a tanuló tanköteles életkorú legyen, és

– az iskola felvételi körzetében életvitelszerűen lakjon.

***A tanköteles életkor kezdete***

A köznevelésről szóló törvény 45. § (1)–(2) bekezdései szerint Magyarországon minden gyermek köteles az intézményes nevelés-oktatásban részt venni, tankötelezettségét teljesíteni.

A gyermek abban az évben, amelynek augusztus 31. napjáig a hatodik életévét betölti – a törvény erejénél fogva –, tankötelessé válik. A tankötelezettség teljesítése a tanév első tanítási napján kezdődik. A törvény szerint a tankötelezettség megkezdése egy évvel elhalasztható, amennyiben azt megfelelő indokok alapján az Oktatási Hivatal engedélyezi.

***A felvételi körzet***

Az általános iskola felvételi körzete az a földrajzilag jól körülhatárolható terület, amelyben a lakóhellyel, ennek hiányában tartózkodási hellyel rendelkező tanulókat az iskola felvenni, átvenni köteles. Az adott iskolának tehát a szülők által is jól beazonosítható felvételi körzettel kell rendelkeznie, amelyben – a jogszabályokban előírt – felvételi arányok is teljesülnek. A köznevelésről szóló törvény 51. § (1) bekezdése alapján, ha a településen több általános iskola működik, az egyes általános iskolai körzetet úgy kell meghatározni, hogy kialakíthatóvá váljon a hátrányos helyzetű tanulók egyenletes aránya az iskolákban.

A köznevelésről szóló törvény 50. § (8)–(10) bekezdései szerint a területileg illetékes tankerületi központ határozza meg és teszi közzé az iskolák felvételi körzetét. A felvételi körzetek megállapításához a területileg illetékes tankerületi központnak be kell szereznie az érdekelt települési önkormányzatok véleményét.

Garanciális rendelkezés, hogy a sajátos nevelési igényű tanulók nevelés-oktatását több megyére, országrészre kiterjedően ellátó nevelési-oktatási intézmény működési, felvételi körzetének meghatározása előtt az intézmény székhelye szerint illetékes tankerületi központnak be kell szereznie az érdekelt tankerületi központok véleményét.

Szintén garanciális okokból rendelkezik úgy a törvény, hogy a nemzetiségi köznevelési intézmény vonatkozásában, a nemzetiséghez tartozó gyermekek iskolai nevelés-oktatását ellátó nevelési-oktatási intézmény működési, felvételi körzetének meghatározása előtt be kell szerezni az érdekelt települési nemzetiségi vagy országos feladatot ellátó iskola esetén az országos nemzetiségi önkormányzat egyetértését. Több településre kiterjedő működési, felvételi körzet esetén valamennyi érintett települési nemzetiségi önkormányzat egyetértését be kell szerezni, érintett települési nemzetiségi önkormányzat hiányában a területileg illetékes, érintett területi nemzetiségi önkormányzat véleményét kell kikérni.

A felvételi körzet alapvetően az állami fenntartású általános iskola vonatkozásában értelmezhető. Az egyházi és magániskolák esetében ennek meghatározására akkor kerül sor, ha azok köznevelési szerződés, illetve egyoldalú nyilatkozat alapján részt vesznek az állami köznevelési feladatok ellátásában. A köznevelésről szóló törvény 33. § (1) bekezdése alapján, ha az egyházi – vagy a magániskola fenntartója a köznevelésért felelős miniszterrel kötött köznevelési szerződés vagy egyoldalú nyilatkozat alapján működési támogatásra válik jogosulttá, a fenntartásában működő általános iskola részt vesz a kötelező felvételt biztosító iskola feladatainak ellátásában. Ennek során felvételi körzetnek kell tekinteni azt a települést, fővárosban azt a kerületet, amelyben az általános iskola székhelye, telephelye található.

Az egyházi vagy a magán köznevelési intézmény fenntartója a kormányhivatallal közösen az Oktatási Hivatal és a területileg illetékes tankerületi központ véleményének kikérésével meghatározza azt a tanulói létszámot, amelynek felvételét az általános iskola nem tagadhatja meg. Ez a létszám nem lehet kevesebb, mint az általános iskola alapító okiratában – az adott feladatellátási helyre – meghatározott, felvehető maximális tanulói létszám huszonöt százaléka.

***A felvételi körzetbe tartozás***

Még 2020. szeptember 1-jén lépett hatályba a miniszteri rendelet 22. § (7) bekezdése, amely a kötelező felvételt biztosító iskola körzetébe tartozást újraszabályozta. Ez alapján *életvitelszerű ottlakásnak minősül,* ha a tanuló

– a kötelező felvételt biztosító iskola körzetében található ingatlant otthonául használja, és

– az ilyen ingatlan a polgárok személyi adatainak és lakcímének nyilvántartásában a tanuló lakóhelyeként vagy tartózkodási helyeként az iskolai beiratkozás első határnapját megelőző három hónapnál régebb óta szerepel.

Ha a fenti feltételek nem teljesülnek, vagy

– ha bármely körülmény alapján arra lehet következtetni, hogy a tanuló a nyilvántartásban szereplő lakóhelyén vagy tartózkodási helyén nem életvitelszerűen lakik, akkor

– az iskola igazgatója jogosult felszólítani az iskolába jelentkező tanuló szülőjét, hogy az életvitelszerű körzetben lakás tényét akként igazolja, hogy a felszólítás kézhezvételétől számított 15 napon belül bemutatja a területileg illetékes védőnőtől származó, a védőnői ellátás igénybevételét igazoló nyilatkozatot.

*Az egészségügyi alapellátásról szóló 2015. évi CXXIII. törvény,* amelynek 13. § (2) bekezdés *d)* pontja szerint a védőnő gyermeket érintő gondozási kötelezettsége az újszülött kortól a tanulói jogviszony megkezdéséig áll fenn. Ebből adódóan a felvétel előtt álló, tanulói jogviszonnyal még nem rendelkező gyermek esetében a területileg illetékes védőnő jogszerűen állíthat ki igazolást arról, hogy a védőnői körzetébe tartozó, iskolai felvételét kérő gyermek a gondozása alá tartozik. A jogszabály csupán a kapcsolat fennállásának igazolását kívánja meg (a védőnői ellátás igénybevételét igazoló nyilatkozat), védőnői családlátogatást nem ír elő.

A miniszteri rendelet 22. § (8) bekezdése szerint, ha az iskola igazgatójának felszólítása ellenére a szülő a védőnői nyilatkozatot nem mutatja be, akkor az iskola igazgatója, illetve az általa vagy a fenntartó által szervezett bizottság jogosult az életvitelszerűen körzetben lakást családlátogatás kezdeményezésével ellenőrizni. Ha az iskola igazgatója az általa, illetve a fenntartó által szervezett bizottság által javasolt, legalább két időpont közül a tanuló szülője vagy törvényes képviselője egy alkalommal sem teszi lehetővé a családlátogatást, akkor vélelmezni kell, hogy a tanuló nem életvitelszerűen lakik a kötelező felvételt biztosító iskola körzetében, és ennek alapján az iskolai felvétel megtagadható.

*A tanulói jogviszony létrejötte a szabadon választott általános iskolában*

Amint arra már utaltunk, tanulói jogviszony nemcsak a kötelező felvételt biztosító iskolával, hanem a szabadon választott iskolával is létrejöhet. Ebben az esetben az igazgatót nem terheli felvételi kötelezettség, a jelentkező felvételéről mérlegelési jogkörében dönt. Döntése ellen a köznevelésről szóló törvény 37–38. paragrafusában szabályozott jogorvoslattal élhet a szülő.

*Előnyben részesítési kötelezettség*

Abban az esetben, ha az iskola felvételi körzetében élő gyermekek felvétele, átvétele után még marad hely további tanulók fogadására, az általános iskola igazgatójának a felvételnél figyelemmel kell lennie az előnyben részesítési előírásokra is. A köznevelésről szóló törvény 51. § (1) bekezdése szerint amennyiben az általános iskola – a felvételi kötelezettsége teljesítése után – további felvételi, átvételi kérelmeket is teljesíteni tud, *előnyben kell részesítenie a hátrányos helyzetű tanulókat.* Ez azt jelenti, hogy – a miniszteri rendelet 24. § (5) bekezdése értelmében – az általános iskola szabad férőhely esetén köteles először a hátrányos helyzetű tanulók kérelmét teljesíteni a jogszabályban előírt felvételi arányok figyelembevételével. A hátrányos helyzetű tanulók közül is előnyben kell részesíteni azokat, akiknek a lakóhelye, ennek hiányában tartózkodási helye azon a településen vagy kerületben van, ahol az iskola székhelye vagy telephelye, feladatellátási helye található.

A hátrányos helyzetű tanulók felvétele után a további felvételi kérelmek elbírálásánál előnyben kell részesíteni azokat a jelentkezőket, akiknek a lakóhelye, ennek hiányában tartózkodási helye azon a településen található, ahol az iskola székhelye vagy telephelye, feladatellátási helye található.

Mindez azt jelenti, hogy a kötelező felvételi kérelmeket meghaladó kérelmek esetén

– vizsgálni kell, hogy a jelentkező rendelkezik-e lakóhellyel, tartózkodási hellyel, és

– ha igen, akkor az a felvételi körzeten kívülre esik-e.

A kérelmek teljesítésénél az iskolának sorrendet kell felállítani, ennek alapján

– az iskola székhelyén, telephelyén, feladatellátási helyén lakóhellyel, ennek hiányában tartózkodási hellyel rendelkező, hátrányos helyzetű gyermekek felvételi kérelmét kell először elfogadnia az igazgatónak;

– őket követhetik azok a hátrányos helyzetű jelentkezők, akik nem tartoznak a fenti körbe;

– majd az iskola székhelyén, telephelyén, feladatellátási helyén lakóhellyel, ennek hiányában tartózkodási hellyel rendelkező, de hátrányos helyzetűnek nem minősülő jelentkezők.

Azt, hogy ki minősül hátrányos helyzetű tanulónak, nem a köznevelési, hanem a gyermekvédelmi törvény előírásai határozzák meg. Ennek a törvénynek a 67/A. §-a szerint hátrányos helyzetű az a rendszeres gyermekvédelmi kedvezményre jogosult gyermek és nagykorúvá vált gyermek, aki esetében az alábbi körülmények közül *egy* fennáll:

– a szülő vagy a családbafogadó gyám alacsony iskolai végzettsége, ha a gyermeket együtt nevelő mindkét szülőről, a gyermeket egyedül nevelő szülőről vagy a családbafogadó gyámról megállapítható, hogy a rendszeres gyermekvédelmi kedvezmény igénylésekor legfeljebb alapfokú iskolai végzettséggel rendelkezik,

– a szülő vagy a családbafogadó gyám alacsony foglalkoztatottsága, ha a gyermeket nevelő szülők bármelyikéről vagy a családbafogadó gyámról megállapítható, hogy a rendszeres gyermekvédelmi kedvezmény igénylésekor aktív korúak ellátására jogosult vagy a rendszeres gyermekvédelmi kedvezmény igénylésének időpontját megelőző 16 hónapon belül legalább 12 hónapig álláskeresőként nyilvántartott személy,

– a gyermek elégtelen lakókörnyezete, illetve lakáskörülményei, ha megállapítható, hogy a gyermek a településre vonatkozó, integrált településfejlesztési stratégiában szegregátumnak nyilvánított lakókörnyezetben vagy félkomfortos, komfort nélküli vagy szükséglakásban, illetve olyan lakáskörülmények között él, ahol korlátozottan biztosítottak az egészséges fejlődéséhez szükséges feltételek.

A köznevelésről szóló törvény 51. § (6) bekezdése alapján a nemzetiséghez tartozó jelentkezőt azonos feltételek esetében előnyben kell részesíteni, a nemzetiségi nevelés-oktatást is folytató iskolába vagy osztályba pedig fel kell venni.

Felhívjuk a figyelmet arra, hogy a további felvételi lehetőségről szóló tájékoztatót a helyben szokásos módon – legalább tizenöt nappal a felvételi kérelmek benyújtására rendelkezésre álló időszak első napja előtt – nyilvánosságra kell hozni.

*Sorsolási kötelezettség*

A törvényben előírt sorsolási kötelezettség akkor terheli az általános iskolát, ha a felvételi kötelezettsége teljesítése után további felvételi kérelmeket is teljesíteni tud, de valamennyi felvételt kérőt – helyhiány miatt – nem tudja fogadni. Ennek a feladatának a teljesítésekor az iskolának tekintettel kell lennie az előnyben részesítési kötelezettségnél írottakra is, vagyis ha az előnyben részesítendő jelentkezők száma meghaladja a felvehető létszámot, sorsolni kell, de azon csak az előnyben részesítendő jelentkezők kérelmei vehetnek részt. Ez azt jelenti, hogy ha például már a hátrányos helyzetű tanulók felvételi kérelmét sem lehet teljesíteni helyhiány miatt, sorsolás csak a hátrányos helyzetű tanulók kérelmei közül tartható.

A kötelező felvétel lebonyolítása után tehát az előnyben részesítési előírások szerint kell a jelentkezőket számba venni (sorrend felállítása), majd a helyi szabályok szerint lebonyolítani a sorsolást. A sorsolás megszervezésének szabályaira központi előírás nincsen, azokat a helyi adottságra tekintettel az iskola a házirendjében jogosult és köteles meghatározni. A törvény a nyilvánosság biztosítása érdekében mindössze egy követelményt támaszt, azt, hogy a sorsolásra a felvételi kérelmeket benyújtókat meg kell hívni. Ezzel kapcsolatban célszerű, hogy a meghívót a sorsolás kitűzött időpontja előtt kellő időben (például: tíz munkanap) hivatalos iratként küldjék ki, hogy utólag igazolható legyen a szülői átvétel.

A miniszteri rendelet szerint két jelentkezői csoport sorsolás nélkül is felvehető. Ebbe a körbe tartozik

– a sajátos nevelési igényű tanuló, valamint

– az a tanuló, akinek különleges helyzete indokolja.

A miniszteri rendelet 24. (7) bekezdése alapján különleges helyzetűnek minősül az a tanuló, akinek

– szülője, testvére tartósan beteg, vagy fogyatékkal élő, vagy

– a testvére az adott intézmény tanulója, illetve

– munkáltatói igazolás alapján szülőjének munkahelye az iskola körzetében található, továbbá

– az iskola a lakóhelyétől, ennek hiányában tartózkodási helyétől egy kilométeren belül található.

*Felmerülhet a kérdés, miként igazolja a tanuló, hogy hátrányos helyzetű, sajátos nevelési igényű, különleges helyzetű.*

A hátrányos helyzet igazolása a gyámhatóság által, a sajátos nevelési igény igazolása a szakértői bizottság szakértői véleménye alapján, a különleges helyzet igazolása a házirendben meghatározottak szerint történhet.

A további felvételi kérelmekről az intézmény pedagógiai programjában foglaltak szerint kell dönteni.

*Az igazgató döntése és annak korlátai*

A felvételről szóló döntésnél alapvetően mérlegelési jog illeti meg az igazgatót, kivéve, ha az adott intézmény látja el a kötelező felvételt biztosító iskola feladatait. Ez az intézmény ugyanis a tankötelezettség teljesítése érdekében nem állíthat akadályt a tanulók elé, mindenképpen biztosítania kell a jelentkező felvételét. Az igazgatónak tehát a körzetes tanulók esetében nincs mérlegelési lehetősége, a körzetes jelentkezőt fel kell vennie. A felvételi döntésnél mérlegelési lehetőség csak a kötelező felvételt követően megmaradt, szabad férőhelyekre jelentkezők között lehetséges (lásd erről fentebb).